ปูตินแชมป์อีก ทรงอิทธิพล
ฟอร์บส์ยกทรัมป์ที่2 แมร์เคิล3-สีจนผิง4,นิตยสารฟอร์บส์ จัดอันดับผู้ทรงอิทธิพลมากที่สุดในโลกปี 2559 ยก วลาดิเมียร์ ปูติน ประธานาธิบดีรัสเซีย ผู้ทรงอิทธิพลตัวจริง ติดอันดับ 1 เป็นปีที่ 4 ติดต่อกัน ด้วยเหตุผลเป็นผู้ขยายอำนาจรัสเซียไปเกือบทั้งโลก แม้แต่การเลือกตั้งสหรัฐฯครั้งล่าสุดยังโดนโยงไปเอี่ยว ขณะที่ โดนัลด์ ทรัมป์ ว่าที่ผู้นำสหรัฐฯ ขึ้นพรวดจากอันดับที่ 70 เมื่อปีกลาย มาอยู่อันดับ 2 ในปีนี้ เขี่ย บารัค โอบามา ที่กำลังจะกลายเป็นอดีตผู้นำ ร่วงไปอยู่อันดับที่ 48 ขณะที่หญิงแกร่งแห่งเยอรมนี แองเกลา แมร์เคิล รั้งอันดับ 3 ตามด้วย ปธน.จีน สี จิ้นผิง โป๊ปฟรานซิสแห่งวาติกัน อยู่อันดับ 4 และ 5 ตามลำดับ,เมื่อวันที่ 15 ธ.ค.เว็บไซต์ของ ฟอร์บส์ นิตยสารสายธุรกิจการเงินชื่อดังของสหรัฐฯ เผยแพร่รายงานอันดับบุคคลผู้ทรงอิทธิพลมากที่สุดในโลกประจำปี 2559 จำนวน 74 คน โดยพิจารณาการจัดอันดับบุคคลในหลากหลายวงการรวมทั้งผู้นำประเทศและผู้นำธุรกิจทั่วโลก ประเมินขอบข่ายอิทธิพลหรือการใช้อิทธิพลของบุคคลนั้นๆ ที่ส่งผลต่อคนจำนวนมากเช่นเดียวกับมูลค่าหรือปริมาณทรัพย์สินที่ครอบครอง ซึ่งปีนี้ฟอร์บส์ยกให้ ประธานาธิบดี วลาดิเมียร์ ปูติน ของรัสเซีย เป็นผู้ทรงอิทธิพลมากที่สุดในโลก และ เป็นการครองอันดับผู้ทรงอิทธิพลมากที่สุดในโลกเป็นปีที่ 4 ติดต่อกัน,ฟอร์บส์ระบุถึงเหตุผลที่เลือกผู้นำรัสเซีย วัย 64 ปี เป็นผู้ทรงอิทธิพลมากที่สุดในโลก ประจำปี 2559 เพราะเป็นผู้นำที่แผ่ขยายอำนาจอิทธิพลของรัสเซียไปในเกือบทุกมุมของโลก ตั้งแต่ในรัสเซียบ้านเกิดไปจนถึงสงครามกลางเมืองซีเรียและการเลือกตั้งประธานาธิบดีสหรัฐฯ เป็นผู้อยู่เหนือขอบเขตบรรทัดฐานสากล และยังขยายอิทธิพลมากขึ้นในช่วงหลายปีที่ผ่านมาจนถึงปัจจุบัน เรียกได้ว่าอยากได้อะไรก็ได้ดังหวัง,ส่วนผู้ทรงอิทธิพลมากที่สุดในโลก ลำดับที่ 2 ฟอร์บส์ยกให้ นายโดนัลด์ ทรัมป์ มหาเศรษฐีฝีปากกล้าบ้าบิ่น และว่าที่ประธานาธิบดีคนที่ 45 ของสหรัฐฯ วัย 70 ปี แม้การจัดอันดับของฟอร์บส์ปีที่แล้ว ทรัมป์ยังอยู่ในกลุ่มท้ายๆ คือลำดับที่ 72 โดยเหตุผลที่ ทรัมป์ ผงาดขึ้นมาอยู่เกือบหัวตาราง ฟอร์บส์เผยว่า เพราะเป็นคนมีภูมิคุ้มกันจากเรื่องอื้อฉาวต่างๆนานาแต่ก็ทำอะไรเขาไม่ได้ ขณะเดียวกัน ทรัมป์ ได้แรงสนับสนุนอย่างดีจากสภาผู้แทนฯ และวุฒิสภา อีกทั้งยังเป็นมหาเศรษฐีมีทรัพย์สินส่วนตัวเป็นหลักพันล้านดอลลาร์,ผู้ทรงอิทธิพลมากที่สุดในโลก อันดับ 3 ได้แก่ นายกรัฐมนตรีหญิงแกร่ง แองเกลา แมร์เคิล ของเยอรมนี วัย 62 ปี ผู้กุมบังเหียนปกครองเยอรมนี ประเทศมหาอำนาจทางเศรษฐกิจรายใหญ่ฝั่งยุโรปมากว่า 11 ปี และเพิ่งประกาศจะลงสมัครเลือกตั้งต่อในปีหน้าด้วย ส่วนอันดับ 4 และ 5 เป็นของ ประธานาธิบดีสี จิ้นผิง ของจีน วัย 63 ปี และสมเด็จพระสันตะปาปา โป๊ป ฟรานซิส พระประมุขแห่งคริสตจักรนิกายโรมันคาทอลิก พระชนมายุ 79 พรรษา ตามลำดับ,อันดับ 6 คือ นางเจเนต เยลเลน วัย 70 ปี ประธานธนาคารกลางของสหรัฐฯ (เฟด) อันดับ 7 ได้แก่ นายบิล เกตส์ มหาเศรษฐีผู้ก่อตั้งบริษัทไมโครซอฟท์ วัย 61 ปี และอันดับ 8 ได้แก่ นายแลร์รี เพจ ผู้ร่วมก่อตั้งเว็บสืบค้นข้อมูลชื่อดัง กูเกิ้ล ปัจจุบันคุมบริษัทอัลฟาเบต ที่แยกการบริหารอิสระจากกูเกิ้ล,สำหรับอันดับอื่นๆที่น่าสนใจ อาทิ นายหลี่ เค่อเฉียง วัย 61 ปี นายกรัฐมนตรีของจีน ติดอันดับ 12 นายวอร์เรน บัฟเฟตต์ วัย 86 ปี มหาเศรษฐี เจ้าพ่อวงการตลาดทุน เจ้าของบริษัทเบิร์กไชร์ ฮาธะเวย์ ติดอันดับ 15 นายแจ็ค หม่า มหาเศรษฐีชาวจีน วัย 52 ปี ผู้ก่อตั้งเว็บไซต์อี-คอมเมิร์ซชื่อดัง อาลีบาบา ติดอันดับ 28 นายอันโตนีโอ กูเตียร์เรส วัย 67 ปี เลขาธิการคนใหม่ของสหประชาชาติ (ยูเอ็น) ติดอันดับ 36 และนายคิม จอง-อึน ผู้นำเกาหลีเหนือ วัย 33 ปี ติดอันดับที่ 43,ด้านประธานาธิบดีบารัค โอบามา ของสหรัฐอเมริกา วัย 55 ปี ที่กำลังจะหมดวาระในเดือน ม.ค.ปีหน้า ซึ่งเมื่อปีที่แล้วติดอันดับ 2 ของตาราง มาปีนี้หล่นไปอยู่ที่ 48 ขณะที่นายโรดริโก ดูเตร์เต วัย 71 ปี ผู้นำจอมโวของฟิลิปปินส์ ผู้เคยด่ากราดมาแล้วทั้งยูเอ็นและนายโอบามา โทษฐานที่วิจารณ์การทำสงครามปราบยาเสพติดที่เขาชูเป็นนโยบายหาเสียงจนชนะเลือกตั้งถล่มทลาย ติดอันดับ 70
นิตยสารฟอร์บส์ จัดอันดับผู้ทรงอิทธิพลมากที่สุดในโลกปี 2559 ยก วลาดิเมียร์ ปูติน ประธานาธิบดีรัสเซีย ผู้ทรงอิทธิพลตัวจริง ติดอันดับ 1 เป็นปีที่ 4 ติดต่อกัน ด้วยเหตุผลเป็นผู้ขยายอำนาจรัสเซียไปเกือบทั้งโลก แม้แต่การเลือกตั้ง
นิตยสารฟอร์บส์,วลาดิเมียร์ ปูติน,จัดอันดับ,ผู้ทรงอิทธิพลมากที่สุดในโลก,ข่าวหน้า1